**inscripţia de pe nume**

*Teodor Dume*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

când m-am uitat în oglindă

l-am văzut pe Dumnezeu plângând

împrejur nimeni

nici chiar eu

cel care mă priveam

în partea cealaltă timpul

croşeta şosete pentru un drum lung

unde visele îşi au timpul lor

poate nu o să mă înţelegeţi

dar în fiecare bătaie de inimă

există un timp şi o durere

fără de care

nu ai fi existat

nici tu nici eu şi nici chiar

Dumnezeul tuturor lucrurilor

în rest aceeaşi imagine funebră

o cruce de lemn o lumânare stinsă

şi o urmă de lacrimă...